SKRIFTLIG FORESPØRGSEL E-0648/00

af Glenys Kinnock (PSE) til Kommissionen

(9. marts 2000)

Om: Genetisk modificerede frø

Vil Kommissionen oplyse, hvad der nøjagtigt meddeles medlemsstaterne med hensyn til optagelse af genmodificerede frø af a) 98/294/EF Elgira Monsanto Bt- majs, b) 97/98/EF Compa CB Novartis Bt/Ht- majs, c) 97/98/EF CB Novartis Bt/Ht- majs og d) 98/293/EF Chardonell Aventis Ht- majs på EU's fælles sortsliste?

Vil Kommissionen oplyse, om der er givet tilladelse til markedsføring af a) 97/98/EF Chardonell Aventis herbicidtolerant majs b) 97/98/EF Compa CB Novartis Bt/herbicidtolerant majs c) 97/98/EF Jordi CB Novartis Bt/Ht- majs og d) 98/293/EF Chardonell Aventis Ht- majs, hvilke nationale frøfortegnelser disse frø i øjeblikket er opført på, og om nogen af disse frø er underlagt markforsøg i nogen medlemsstat?

Vil Kommissionen oplyse, om den støttter opførelsen af genmodificerede frø af 98/294/EF Elgira Monsanto Bt- majs, 97/98/EF Compa CB Novartis Bt/Ht- majs, 97/98/EF Jordi CB Novartis Bt/Ht- majs og 98/293/EF Chardonell Aventis Ht- majs på EU's fælles sortsliste, og hvornår der kan forventes en afgørelse om dette spørgsmål?

Svar afgivet på Kommissionens vegne af David Byrne

(22. maj 2000)

Den nuværende status for de specifikke genmodificerede majssorter, som det ærede medlem nævner, er som følger:

Markedsføringen af genmodificerede sorter af landbrugsplantearter, herunder majs, er på nuværende tidspunkt underlagt tilladelse i henhold til to forskellige fællesskabsforskrifter: tilladelse til markedsføring af transformationsbegivenheder og -produkter i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer(1), som har til formål at beskytte menneskers sundhed og miljøet, samt bestemmelserne i Rådets direktiv 70/457/EØF af 29. september 1970 om den fælles sortsliste over landbrugsplantearter(2), som har til formål at sikre overholdelse af en række kriterier for landbruget.

Der er under direktiv 90/220/EØF blevet givet følgende tilladelser til markedsføring af genmodificeret udgangsmateriale: sorterne Compa CB og Jordi CB ved Kommissionens beslutning 97/98/EF (majslinjen Novartis Bt-176), sorten Chardon LL ved Kommissionens beslutning 98/293/EF (majslinjen AgrEvo T25) og sorten Elgina ved Kommissionens beslutning 98/294/EF (majslinjen Monsanto 810).

På dette grundlag har tre medlemsstater meddelt Kommissionen, at de har optaget disse sorter på deres nationale frøfortegnelser (Spanien og Portugal: Compa CB; Spanien: Jordi CB; Nederlandene: Chardon LL og Portugal: Elgina) i overensstemmelse med bestemmelserne i direktiv 70/457/EØF med henblik på markedsføring af frøene inden for deres respektive territorier. I forbindelse med de godkendelsesprocedurer, som de pågældende tre medlemsstater har gennemført, er materiale fra disse sorter blevet underlagt markforsøg.

Fri markedsføring af sådanne frø i hele Fællesskabet vil ifølge samme direktiv kræve, at de fire sorter optages på den fælles sortsliste over landbrugsplantearter.

Optagelsen af sorterne Compa CB og Elgina på Portugals nationale frøfortegnelse blev dog suspenderet ved det portugisiske landbrugsministeriums beslutning af 27. december 1999. Som følge heraf er der ikke længere mulighed for, at sorten Elgina kan optages på den fælles sortsliste eller markedsføres i Fællesskabet. Det gælder ikke for sorten Compa CB, da den er godkendt i Spanien.

På nuværende tidspunkt foregår der drøftelser mellem medlemsstaterne med henblik på at finde et sammenhængende svar på alle spørgsmål vedrørende markedsføring af genmodificerede produkter. Derfor har Kommissionen for nærværende ikke afsluttet undersøgelserne af, hvorvidt de tre resterende sorter kan optages på den fælles sortsliste. Den stående Komité for frø- og plantemateriale henhørende under landbrug, havebrug og skovbrug har fået meddelelse herom.

(1) EFT L 117 af 8.5.1990.

(2) EFT L 225 af 12.10.1970.